Pa wil ander ouers waarsku ná seun (6) se ongeluk | Maroela Media
Klein Danny Ackerman in die hospitaal. (Foto: Verskaf)
'n Ouerpaar van Vanderbijlpark wag angstig vir mediese spesialiste se diagnose oor die presiese beserings wat hul sesjarige seuntjie opgedoen het nadat 'n swaar betonwasbak Saterdagoggend op hom geval het.
Danny Ackerman word tans in die Sebokeng- provinsiale hospitaal behandel nadat hy ernstige beserings, veral aan sy gesig, opgedoen het. Presies wat die omvang van sy beserings is, is egter nog onduidelik, sê Danie Ackerman, Danny se pa.
"Hulle het oor die naweek x-strale van sy gesig geneem en 'n CAT-skandering gedoen, maar ons wag nog vir spesialiste om presies te sê wat sy beserings is en hoe die pad vorentoe lyk," sê Danie. Hy verduidelik dat hulle eers sal moet weet watter behandeling en moontlike rekonstruksie-chirurgie Danny sal moet ondergaan voordat hulle dit kan oorweeg om hom na 'n private hospitaal te laat oorplaas, aangesien dié behandeling tot R2 miljoen kan beloop.
Die Ackerman-gesin woon nou eers vyf weke in die huis waar die voorval plaasgevind het. Danie vertel hy is dus nog besig met restourasie- en herstelwerk in en rondom die huis. Aan die buitekant van die huis is 'n swaar betonwasbak wat die gesin gebruik het om komberse in te was wat nie in die wasmasjien kan pas nie.
"Ek was reeds vooraf bekommerd die wasbak is dalk nie stewig genoeg nie en was van plan om hom na die ander kant van die huis te skuif. Ek het vroeër probeer om die wasbak op te tel, maar dit is heeltemal te swaar vir een man om alleen op te tel. Ek het daarom gewag dat my tuinwerker kom, sodat hy my kan help om die wasbak te skuif," sê hy.
Hy vertel hy was Saterdagoggend besig om die stoep buite die huis te vee, toe hy sien hoe Danny sy handjies op die rand van die wasbak neersit. "Ek het vir hom gesê om weg te kom daar, maar die volgende oomblik het ek net gesien hoe hy sy voetjies van die grond af lig en toe kom die wasbak vooroor."
Danie sê hy het dadelik nader gehardloop en gegryp om die wasbak te keer, maar was net-net te laat. Die wasbak het bo-op Danny geval en die hoek van die betonstruktuur het sy gesig getref. Met bonatuurlike krag het Danie die wasbak van Danny af getel, hom gegryp en in die motor gelaai en na 'n nabygeleë mediese sentrum toe gejaag.
Danny Ackerman na die ongeluk. (Foto: Verskaf)
"Daar was verskriklik baie bloed. Sy neus, sy mond, sy oë, alles het gebloei," sê hy. By die sentrum het personeel dadelik gespring om die ergste bloeding stop te sit waarna Danny per ambulans na die Kopanong- provinsiale hospitaal in Vereeniging geneem is.
Daar is x-strale en die CAT-skandering gedoen en Danny is ure lank in die ongevalle-afdeling gemonitor. Danie sê die klein seuntjie was deurentyd by sy bewussyn en het byna elke halfuur bloed opgegooi.
Omstreeks 02:00 Sondagoggend het dokters besluit om Danny na Sebokeng oor te plaas waar hy in 'n saal opgeneem is. Danie sê dokters het hom en sy vrou laat gistermiddag laat weet dat Danny egter na die Chris Hani Baragwanath-hospitaal oorgeplaas sal moet word, aangesien Sebokeng nie ingerig is om hom te behandel nie.
Intussen is 'n hulpfonds gestig om geld in te samel om Danny na 'n private hospitaal te laat oorplaas. Dit sal egter eers gedoen kan word wanneer daar meer duidelikheid oor die omvang van sy beserings en die nodige behandeling is.
Intussen waak die Ackerman-egpaar langs hul seun se bed terwyl daar gewag word op terugvoer van spesialiste. "Danny is wakker en hy gesels so 'n bietjie met ons, maar hy is baie moeg. Sy gesig lyk baie sleg vanoggend en al twee sy oë is toegeswel," sê Danie.
Danny Ackerman in die hospitaal. (Foto: Verskaf)
Danie beklemtoon dat dié ervaring hom opnuut laat besef het hoe vinnig en onverwags so 'n ongeluk kan gebeur. "Ek wil ander ouers waarsku en hulle bewus maak dat die kleinste alledaagse dingetjie 'n ongeluk kan wees wat wag om te gebeur – iets wat jy nie in 'n miljoen jaar sou dink sal gebeur nie," sê hy.
Hy sê hy sou nooit kon voorsien dat Danny in staat sou wees om die swaar wasbak om te trek nie. Hy vertel hy het ná die voorval probeer om die wasbak weer op te tel om te skuif, maar kon dit glad nie beweeg nie – dit is net te swaar.
"Ouers moet bewus wees van elke klein dingetjie wat 'n gevaar vir hul kind kan inhou. 'n Hek wat van sy spoor af gaan, 'n boomtak wat kan val, 'n hekmotor wat nie behoorlik werk nie – al die goed moet ouers raaksien. Dit is my hoop dat dié aaklige gebeurtenis vir ander ouers as waarskuwing dien om seker te maak hulle is bewus van al die moontlike gevare op hul eie erwe."
Danny se oë was Maandagoggend nog heeltemal toegeswel, maar die swelling het sedertdien heelwat verminder. (Foto: Verskaf)
Danny Ackerman het erge swelling in sy gesig nadat die wasbak op hom geval het. (Foto: Verskaf)
Nóg 'n moordklag teen genadedood-prof
Baie baie sterkte. Ons bid dat hierdie seuntjie geen permanente ernstige beserings sal oorhou nie.
BIAE makliker gese as gedaan Oujongvrou.
Baie sterkte kleinman. My hart breek vir jou. Aan die ouers, sterkte vir julle ook.
Ai boeta, ek hoop jy voel gou beter. My hart kry seer on jou so te sien. Ek het self 2 rowwe kindertjies en weet hoe vinnig so ongeluk kan gebeur. Danie, moet nie jouself verkwalik nie, dit kon met enige iemand gebeur. Kom ons wees saam dankbaar Danny leef want dit kon soveel erger gewees het. Sterkte vir julle.
Ek stem saam, ek betaal medies al moet ek ander luukshede los. Ry nie 'n nuwe voertuig en kan nie bekostig om als te doen wat ander kan nie. Maar as daar fout kom wil ek weet my gesin word behandel deur die beste. Sonder enige wag vir hulp.